ตลาดหุ้นยุโรปปิดบวกตามแรงซื้อเก็งกำไร
ตลาดหุ้นยุโรปปิดบวกเมื่อคืนนี้ (2 ก.ย.) เนื่องจากนักลงทุนเข้าช้อนซื้อเก็งกำไรหลังจากตลาดร่วงลงติดต่อกัน 2 วันทำการก่อนหน้านี้ ขณะที่นักลงทุนจับตาดูการเปิดเผยตัวเลขจ้างงานนอกภาคการเกษตรของสหรัฐอย่างใกล้ชิด เพื่อประเมินแนวโน้มการปรับขึ้นอัตราดอกเบี้ยของธนาคารกลางสหรัฐ (FED) 
20 มี.ค. 2560

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.3% ปิด (2 ก.ย.) ที่ 353.86 จุด, ดัชนี CAC-40 ตลาดหุ้นฝรั่งเศสปิดที่ 4,554.92 จุด เพิ่มขึ้น 13.76 จุด หรือ +0.30%, ดัชนี DAX ตลาดหุ้นเยอรมันปิดที่ 10,048.05 จุด เพิ่มขึ้น 32.48 จุด หรือ +0.32% และดัชนี FTSE 100 ตลาดหุ้นลอนดอนปิดที่ 6,083.31 จุด เพิ่มขึ้น 24.77 จุด หรือ +0.41%
ตลาดหุ้นยุโรปดีดตัวขึ้นเนื่องจากนักลงทุนเข้ามาช้อนซื้อเก็งกำไรหลังจากที่ตลาดร่วงลงติดต่อกัน 2 วันทำการก่อนหน้านี้ อันเนื่องมาจากกระแสความวิตกกังวลเกี่ยวกับการชะลอตัวของเศรษฐกิจจีนและเศรษฐกิจโลก
ขณะที่นักลงทุนจับตาดูตัวเลขจ้างงานนอกภาคการเกษตรประจำเดือนส.ค.ของสหรัฐในวันศุกร์นี้อย่างใกล้ชิด เพื่อจับสัญญาณเรื่องการปรับขึ้นอัตราดอกเบี้ยของเฟด ขณะที่นักวิเคราะห์คาดการณ์ว่า ตัวเลขการจ้างงานนอกภาคเกษตรเดือนส.ค.จะเพิ่มขึ้น 220,000 ตำแหน่ง ซึ่งเพิ่มขึ้นเล็กน้อยจากระดับ 215,000 ตำแหน่งในเดือนก.ค. และคาดว่าอัตราการว่างงานจะลดลงสู่ระดับ 5.2% จากระดับ 5.3% ในเดือนก.ค. ซึ่งเป็นระดับต่ำสุดในรอบกว่า 7 ปี
ส่วนเมื่อช่วงค่ำวานนี้ตามเวลาไทย ออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 190,000 ตำแหน่งในเดือนส.ค. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 201,000 ราย ซึ่งตัวเลขจ้างงานที่อ่อนแรงในภาคเอกชนทำให้นักลงทุนบางส่วนคาดว่า เฟดอาจจะเลื่อนการปรับขึ้นอัตราดอกเบี้ยออกไปก่อน
หุ้นกลุ่มสุขภาพปรับตัวขึ้น นำโดยหุ้นแกล็คโซสมิธไคลน์ ปรับขึ้น 1.9% ขณะที่หุ้นกลุ่มธนาคารปรับตัวขึ้นเช่นกัน นำโดยหุ้นยูนิเครดิต และหุ้นอินเทซา ซานเปาโล ที่ต่างก็ปรับตัวขึ้นกว่า 1.5%